## Odluka Ustavnog suda Republike Hrvatske U-III-258/1999 od 17. svibnja 2000.

### NN 60/2000 (20.6.2000.), Odluka Ustavnog suda Republike Hrvatske U-III-258/1999 od 17. svibnja 2000.

# **USTAVNI SUD REPUBLIKE HRVATSKE**

**1334**

Ustavni sud Republike Hrvatske, u Vijeću petorice za odlučivanje o ustavnim
tužbama u sastavu: sudac Velimir Belajec, kao predsjednik Vijeća te suci
Marijan Hranjski, Ivan Mrkonjić, Jasna Omejec i Vice Vukojević, kao članovi
Vijeća, u postupku povodom ustavne tužbe F. C. d.d. iz Č., zastupanog po
predsjedniku uprave M. F., na sjednici Vijeća održanoj dana 17. svibnja
2000. godine, jednoglasno je donio

## ODLUKU

I. Ustavna tužba se odbija.

II. Povrede prava istaknute u ustavnoj tužbi nisu predmet ustavnosudske
zaštite.

Obrazloženje

1. Ustavna tužba je podnijeta u povodu presude Vrhovnog suda Republike
Hrvatske, broj: Rev-3093/1995. od 14. listopada 1998. godine, kojom je
odbijena revizija podnositelja (tuženika u parničnom postupku zbog isplate),
izjavljena protiv presude Županijskog suda u K., broj Gž-510/95 od 23.
lipnja 1998. Tom drugostupanjskom presudom potvrđena je presuda Općinskog
suda u K., broj: P-162/95 od 14. veljače 1995. godine.

Presudom suda prvog stupnja podnositelju je naloženo da tužitelju plati
pomoć za bolovanje duže od 90 dana u iznosu od 1.086,01 kn sa zakonskim
zateznim kamatama od dana 15. siječnja 1995. godine pa do isplate (stavak
I. izreke), a s ostalim dijelom svog zahtjeva tužitelj je odbijen.

2. Podnositelj smatra da su u navedenim odlukama sudovi pogrešno primijenili
ustavna prava iz članka 56. stavak 1. i članka 57. stavak 1. Ustava Republike
Hrvatske.

U obrazloženju ustavne tužbe podnositelj navodi da su sudovi pogrešno
protumačili članak 41. tada važećeg Općeg kolektivnog ugovora za gospodarstvo
(ŻNarodne novineŽ, broj 47/92), jer da nisu napravili distinkciju između
pojmova pomoć i naknada, a gdje da je trebalo poći od jezičnog tumačenja
navedenih pojmova. Stoga da su sudovi pogrešno presudili dosuđujući tužitelju
pomoć za bolovanje duže od 90 dana.

U predmetnoj ustavnoj tužbi istaknute povrede prava iz članka 56. stavak
1. i članka 57. stavak 1. Ustava Republike Hrvat-

ske nisu predmet ustavnosudske zaštite.

3. U članku 59. st. 1. Ustavnog zakona o Ustavnom sudu Republike Hrvatske
(ŻNarodne novineŽ, broj 99/99) propisano je da svaka fizička i pravna osoba
može podnijeti Ustavnom sudu ustavnu tužbu ako smatra da joj je odlukom
sudbene, upravne vlasti, ili drugih tijela koja imaju javne ovlasti, povrijeđeno
jedno od njenih Ustavom utvrđenih sloboda i prava čovjeka i građanina.

U članku 56. st. 1. Ustav određuje da se pravo zaposlenih i članova
njihovih obitelji na socijalnu sigurnost i socijalno osiguranje uređuje
zakonom i kolektivnim ugovorom.

Člankom 57. st. 1. Ustava određeno je da slabim, nemoćnima i drugim,
zbog nezaposlenosti ili nesposobnosti za rad, nezbrinutim građanima država
osigurava pravo na pomoć za podmirenje osnovnih životnih potreba.

Dakle, država je na sebe preuzela brigu o socijalnoj sigurnosti određenih
kategorija pučanstva, te odnose na tom području uređuje zakonom i kolektivnim
ugovorom. Odredbe u kojima se štite socijalna prava izvedene su iz određenja
Republike Hrvatske kao socijalne države u članku 1. Ustava. Zaštitu kroz
navedene odredbe Ustav pruža, između ostalih nabrojenih kategorija, zaposlenima
u njihovim odnosima s poslodavcima.

4. Na temelju predmetne ustavne tužbe Sud se ne može upustiti u meritornu
prosudbu, budući da podnositelj u ustavnoj tužbi nije naveo ustavnopravno
relevantne razloge koji bi ukazivali na povredu njegovih ustavnih prava.
Konkretne povrede ustavnih prava koje podnositelj navodi ne mogu se odnositi
na njega, budući da on, kao poslodavac, ne pripada kategoriji osoba kojima
Ustav u navedenim odredbama jamči određena socijalna prava.

Budući da su u ustavnoj tužbi istaknute povrede prava koje ne mogu biti
predmet ustavnosudske zaštite u smislu članka 125. alineja 3. Ustava i
članka 59. stavak 1. Ustavnog zakona, odlučeno je kao u izreci.

Broj: U-III-258/1999.

Zagreb, 17. svibnja 2000.

USTAVNI SUD REPUBLIKE HRVATSKE

Predsjednik Vijeća

**dr. sc. Velimir Belajec,** v. r.

Odluka, NN 60/2000-1334